text: Betal for bussen!
  24 september 2010 kl. 07.01
  Sydtrafik er godt og grundigt træt af unge, der retter datoen i deres buskort, for at nyde gratis transport.
  En ung mand var mere end uheldig, da han tabte sit buskort - han havde nemlig selv rettet i datomærkningen på kortet, så det var gyldigt længere, end han selv havde betalt for. 
  Den slags rettelser er dokumentfalskneri, og da kortet blev fundet og aflveret til Sydtrafik, så blev bedrageriet straks opdaget og meldt til politiet.
  
  En plet på straffeattesten
  Det er netop en episode som denne, der nu får Sydtrafik til at genopstarte en kampagne mod snyderne, det skriver Sydtrafik i en pressemeddelelse til TV SYD.
  - Det er sandsynligt, at de unge ikke er klar over, at det rent faktisk er en alvorlig lovovertrædelse, de begiver sig ud i, når de retter oplysningerne på deres buskort, skriver Sydtrafik.
  Den unge mand, der tabte sit buskort, blev idømt 40 dages betinget fængsel for sin forseelse, og den slags opføres i straffeattesten - og bliver der de næste fem år. Sydtrafik håber, at en sådan skræmmehistorie vil få folk til slet og ret at betale billetten i stedet.
  